พิษเศรษฐกิจเล่นงาน! นสพ.”บ้านเมือง” จำใจปิด 1 ม.ค.
พิษเศรษฐกิจเล่นงาน! นสพ."บ้านเมือง" จำใจปิด 1 ม.ค.
1 ธ.ค. 2559

ผู้สื่อข่าวรายงานว่า หนังสือพิมพ์บ้านเมือง ได้ออกประกาศยุติการผลิตหนังสือพิมพ์ โดยจะเริ่มหยุดพิมพ์ตั้งแต่ 1 ม.ค. 2560 พร้อมเลิกจ้างพนักงานที่เกี่ยวข้องทั้งหมด หลังสภาวะเศรษฐกิจในปัจจุบันไม่เอื้ออำนวย ขณะที่มีสื่อชนิดใหม่ต่างๆ เกิดขึ้นมากมาย
โดย นายชลอ จันทร์สุขศรี กรรมการ และบรรณาธิการผู้พิมพ์และโฆษณา หนังสือพิมพ์บ้านเมือง ได้ออกประกาศเพื่อแจ้งแก่พนักงานทุกคน เนื่องจากรูปแบบในการดำเนินธุรกิจได้เปลี่ยนแปลงไปอย่างมาก มีสื่อชนิดใหม่ต่างๆ เกิดขึ้นมากมาย ซึ่งทำให้การคงอยู่ของสื่อสิ่งพิมพ์เป็นไปได้อย่างยากลำบาก ประกอบกับสภาวะเศรษฐกิจในปัจจุบัน ไม่เอื้ออำนวย ทางผู้บริหารของบริษัท นวกิจบ้านเมือง จำกัด ได้พยายามประคับประคองการดำเนินธุรกิจให้คงอยู่อย่างสุดความสามารถมาเป็นระยะเวลาพอสมควร แต่ก็มิอาจทนต่อสภาวการณ์ในสภาวะปัจจุบันได้ จึงได้ตัดสินใจขอหยุดผลิตหนังสือพิมพ์บ้านเมือง ตั้งแต่ฉบับวันที่ 1 ม.ค. 2560 เป็นต้นไป และมีความจำเป็นต้องเลิกจ้างพนักงานที่มีส่วนเกี่ยวข้องทั้งหมด ทางผู้บริหารรู้สึกขอบคุณพนักงานทุกท่านที่ร่วมแรงร่วมใจ ร่วมทุกข์และสุขด้วยกันตลอดมาทั้งในอดีตและปัจจุบัน วันนี้เป็นอีกวันที่ตัดสินใจอย่างยากลำบากที่สุด แต่เพื่อให้ทางผู้บริหารและบริษัทฯ สามารถดูแลพนักงานได้อย่างถูกต้อง และเป็นไปตามกฎหมาย จึงขอประกาศเพื่อเป็นอันทราบกัน
